รัฐบาลไทย-ข่าวทำเนียบรัฐบาล-โฆษกรัฐบาลเผย “นายกฯ” ติดตามสถานการณ์น้ำ สั่งการหน่วยงานเตรียมพร้อมรับมือภัยแล้ง ย้ำรัฐบาลมุ่งมั่นเดินหน้าแก้ไขปัญหาภัยแล้ง เพื่อบรรเทาความเดือดร้อนในภาพรวม
วันศุกร์ที่ 1 เมษายน 2565
โฆษกรัฐบาลเผย “นายกฯ” ติดตามสถานการณ์น้ํา สั่งการหน่วยงานเตรียมพร้อมรับมือภัยแล้ง ย้ํารัฐบาลมุ่งมั่นเดินหน้าแก้ไขปัญหาภัยแล้ง เพื่อบรรเทาความเดือดร้อนในภาพรวม
โฆษกรัฐบาลเผย “นายกฯ” ติดตามสถานการณ์น้ํา สั่งการหน่วยงานเตรียมพร้อมรับมือภัยแล้ง ย้ํารัฐบาลมุ่งมั่นเดินหน้าแก้ไขปัญหาภัยแล้ง เพื่อบรรเทาความเดือดร้อนในภาพรวม พร้อมขอความร่วมมือประชาชนให้ใช้น้ําอย่างประหยัด คุ้มค่า เกิดประโยชน์สูงสุด
วันที่ 1 เมษายน 2565 นายธนกร วังบุญคงชนะ โฆษกประจําสํานักนายกรัฐมนตรี เผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ติดตามและให้ความสําคัญกับสถานการณ์น้ําและการแก้ไขปัญหาภัยแล้งซึ่งเป็นวาระสําคัญของประเทศตามนโยบายรัฐบาล โดยจากข้อมูลของกรมป้องกันและบรรเทาสาธารณภัย มีหลายจังหวัดที่ถูกประกาศเป็นพื้นที่ประสบภัยแล้งมาอย่างต่อเนื่อง ขาดแคลนน้ําอุปโภคบริโภค เพราะพื้นที่ของจังหวัดมีแหล่งน้ําต้นทุนไม่เพียงพอ การบริหารจัดการน้ําจึงต้องอาศัยน้ําฝนเป็นหลัก ซึ่งการให้ความช่วยเหลือจะเป็นลักษณะการแก้ไขปัญหาเฉพาะหน้า ไม่สามารถแก้ไขปัญหาให้ยั่งยืนได้ ประกอบกับการเปลี่ยนแปลงของลมฟ้าอากาศเป็นสิ่งที่ควบคุมไม่ได้ ซึ่งนายกรัฐมนตรีมีความห่วงใยประชาชนผู้ใช้น้ํา ได้สั่งการให้หน่วยงานที่เกี่ยวข้องเตรียมพร้อมรับมือภัยแล้ง บริหารจัดการทรัพยากรน้ําของประเทศทั้งระบบอย่างบูรณาการ เพื่อตอบสนองความต้องการใช้น้ําในฤดูแล้งปี 2565 ที่กําลังมาถึง เน้นย้ําการหาวิธีเก็บกักน้ํา การกระจายน้ํา และการจูงน้ําไว้ใช้ในยามปกติและในฤดูแล้งให้มีน้ําใช้อย่างยั่งยืน
โฆษกประจําสํานักนายกรัฐมนตรีกล่าวว่า นายกรัฐมนตรีได้กําชับให้หน่วยงานที่เกี่ยวข้องเร่งบูรณาการแก้ไขปัญหาอย่างเป็นระบบ โดยให้สํานักงานทรัพยากรน้ําแห่งชาติ (สทนช.) ศึกษาและบูรณาการขับเคลื่อนแผนการบริหารจัดการน้ําในพื้นที่ในระยะยาวเพื่อให้เกิดความมั่นคงด้านน้ํา โดยเฉพาะในพื้นที่ที่ประสบปัญหาภัยแล้งซ้ําซาก ให้บูรณาการแผนงาน/โครงการจัดหาแหล่งน้ําใต้ดินร่วมกับกรมทรัพยากรน้ําบาดาล กระทรวงทรัพยากรธรรมชาติและสิ่งแวดล้อม เพื่อใช้เป็นแหล่งน้ําสํารองสําหรับแก้ไขปัญหาภัยแล้งในเชิงพื้นที่ในระยะเร่งด่วน และให้กรมป้องกันและบรรเทาสาธารณภัย กระทรวงมหาดไทย ตรวจสอบสภาพปัญหาที่แท้จริงของพื้นที่ให้ครอบคลุม เร่งทําการสํารวจความเดือดร้อน พร้อมเข้าช่วยเหลือประชาชนพื้นที่เสี่ยงประสบปัญหาภัยแล้งอย่างรวดเร็วและทั่วถึง รวมทั้งให้จังหวัดเร่งเสนอแผนงาน/โครงการสําคัญที่จะแก้ไขปัญหาเรื่องน้ําให้ครอบคลุมพื้นที่ทั้งในระยะสั้นและระยะยาว รวมไปถึงให้หน่วยงานส่วนท้องถิ่นตรวจสอบสภาพอาคารควบคุมน้ํา เตรียมความพร้อมสําหรับการเก็บกักน้ําในฤดูฝนที่กําลังจะมาถึง โดยผู้ว่าราชการจังหวัดต้องกํากับดูแลการบริหารจัดการทรัพยากรน้ําในระดับพื้นที่อย่างใกล้ชิด ต้องเดินหน้าสร้างการรับรู้และส่งเสริมให้ภาคประชาชนเข้ามามีส่วนร่วมแก้ไขปัญหาเรื่องน้ําในพื้นที่ ย้ําการประชาสัมพันธ์ รณรงค์ แจ้งเตือนให้ประชาชนเข้าถึงข้อมูลสถานการณ์น้ํา ให้ประชาชนตระหนักในการใช้น้ําอย่างประหยัดและคุ้มค่า เกิดประโยชน์สูงสุด เพื่อช่วยลดผลกระทบที่อาจจะเกิดขึ้นได้อย่างทันท่วงที ซึ่งความร่วมมือของทุกภาคส่วน จะทําให้ปัญหาวิกฤตภัยแล้งผ่านพ้นไปได้
“รัฐบาลมีการเร่งรัดและปรับแผนการบริหารจัดการน้ําสําหรับรับมือสถานการณ์น้ําแล้ง รวมทั้งป้องกันและบรรเทาความเดือดร้อนของประชาชนในภาพรวมของประเทศ โดยเฉพาะพื้นที่แล้งซ้ําซาก ที่ต้องให้ความสําคัญกับน้ํากิน-น้ําใช้ เป็นอันดับแรก โดยได้วางแผนรับมือไว้ล่วงหน้าตั้งแต่ก่อนเข้าสู่ฤดูแล้ง อาทิ การเก็บกักน้ําในช่วงฤดูฝนปี 2564 ให้ได้มากที่สุด ระบายน้ําเท่าที่จําเป็น จัดลําดับความสําคัญในการวางแผนจัดสรรน้ํา พร้อมกับการเตรียมน้ําต้นทุนไว้ใช้ในอนาคต อย่างไรก็ตาม ในการสร้างความมั่นคงด้านทรัพยากรน้ําของประเทศในระยะยาวนั้น ยังมีโครงการอีกเป็นจํานวนมากที่รอดําเนินการ ซึ่งต้องอาศัยความร่วมมือจากประชาชนในแต่ละพื้นที่ โดยรัฐบาลได้เตรียมการศึกษาความเหมาะสมและผลกระทบสิ่งแวดล้อม รวมทั้งกฎระเบียบที่เกี่ยวข้องแล้ว เพื่อวางรากฐานการพัฒนาแหล่งน้ําอย่างเป็นระบบ ขอให้ประชาชนไว้ใจและมั่นใจว่าการดําเนินงานต่าง ๆ ของรัฐบาลยึดถือผลประโยชน์ของประเทศชาติและประชาชนเป็นที่ตั้ง ทั้งนี้ ในช่วงฤดูแล้งที่กําลังจะมาถึง ขอความร่วมมือร่วมใจจากประชาชนทุกคนช่วยกันประหยัดน้ํา ใช้น้ําอย่างรู้คุณค่า ไม่ให้เกิดการสูญเปล่า รวมทั้งร่วมกันรักษาฟื้นฟูป่าต้นน้ําเพื่อเพิ่มแหล่งต้นน้ําและอากาศบริสุทธิ์ ร่วมมือกันช่วยให้ประเทศชาติและทุกคนผ่านพ้นวิกฤตแล้งไปได้” นายธนกรกล่าว